Anni Dewani se moordenaar nou ’n vry manAnni Dewani (Foto; Facebook) Een van die mans wat meer as ŉ dekade gelede tronk toe gestuur is vir sy aandeel in die opspraakwekkende moord op Anni Dewani (née Hindocha) is Dinsdag op parool vrygelaat. Zola Tongo (42) is uit aanhouding vrygelaat nadat hy parool in Maart vanjaar toegestaan is. Singabakho Nxumalo, woordvoerder van die departement van korrektiewe dienste (DKD), het dié nuus vanmiddag aan Maroela Media bevestig. Tongo is in 2010 tot 18 jaar tronkstraf gevonnis vir sy aandeel in die moord op Anni. Dié pasgetroude Sweed is op 13 November 2010 tydens ŉ oënskynlike kaping en rooftog in Suid-Afrika doodgeskiet tydens haar wittebrood met haar man, Shrien Dewani. Shrien en Anni op hul troudag. Tongo was die bestuurder van die taxi wat destyds die pasgetroude paartjie vervoer het toe die voertuig in Gugulethu in Kaapstad oënskynlik gekaap is. Anni is tydens die kaping doodgeskiet. Tongo en twee ander, Mziwamadoda Qwabe en Xolile Mngeni, is gevonnis vir hul rol in die moord. Die mans het destyds beweer Shrien het die kaping gereël waartydens hy sou oorleef, maar sy vrou doodgeskiet sou word. ŉ Regter het egter hul getuienis verwerp en die saak is in 2014 van die hofrol geskrap voor Dewani kon getuig. Die hofsaak het nagenoeg vier jaar lank gesloer. Lees al Maroela Media se vorige berigte oor Shrien en Anni Dewani hier.